text: Javnaðarflokkurin roynir seg aftur við uppskoti um eina afturberaningarskipan til smáar fyritøkur.
text: #000002
text: Javnaðarflokkurin hevur lagt fram uppskot til samtyktar um at gera eina afturberingarskipan til smáar fyritøkur, sum hava starvsfólk í starvi, sum ikki eru fevnd av dagpeningaskipanini. Hetta fyri at betra umstøðurnar hjá smærri vinnurekandi og samstundis verja rættin hjá starvsfólkunum til løn undir sjúku. Smáar fyritøkur eru í vanda fyri at fara av knóranum, verður starvsfólk rakt av sjúku. Hetta eru tær fyritøkur, sum hava starvsfólk, sum eru at rokna sum starvsmenn, tí starvsmenn hava rætt til løn undir sjúku. Starvsmenn eru til dømis tey, sum arbeiða í handli, á skrivstovu ella á vørugoymsluavgreiðslu. Henda rættin hava tey gjøgnum starvsmannalógina.Aðrar smáar fyritøkur, sum hava fólk í starvi, sum ikki eru at rokna sum starvsmenn, rinda fyrsta og næsta sjúkradag hjá starvsfólkum sínum, og síðani verða starvsfólkini fevnd av dagpeningaskipanini hjá Almannaverkinum. Tí er stórur munur á, hvussu stórar fíggjarligar avleiðingar standast av, at eitt starvsfólk verður rakt av sjúku.- Í Javnaðarflokkinum viðurkenna vit trupulleikan við, at smærri fyritøkur kunna verða fyri fíggjarligum smeiti, verður starvsfólk rakt av sjúku. Men vit vilja undir ongum umstøðum taka rættindini frá starvsmonnum til løn undir sjúku. Tí skjóta vit upp, at landið ger eina afturberingarskipan til smáar fyritøkur, sum hava starvsmenn í starvi, sigur Aksel V. Johannesen, formaður í Javnaðarflokkinum.Javnaðarflokkurin vísir í viðmerkingunum á, at ein slík afturberingarskipan kundi blivið skipað nakað sum afturberingarskipanin, sum er galdandi í sambandi við starvsfólk, sum fara í barnsburðarfarloyvi.
text: #000003